open-index/open-wikipedia-markdown huggingface dataset:
Olimpus

Die berg **Olimpus** (Grieks: Όλυμπος) is die hoogste bergreeks in Griekeland. Sy hoogste piek is Mýtikas, op 2 919 meter. Dit is een van die hoogste pieke in Europa.

In Griekse mitologie is die berg beskou as die blyplek van die twaalf Olimpiese gode, die belangrikste twaalf gode van die panteon.

## Verwysings 
:''Hierdie artikel is merendeels vertaal vanaf die Engelse Wikipedia-artikel :en:Mount Olympus

## Eksterne skakels 
* Die berg Olimpus
* Bestuur van die Olimpus- Nasionale Park
Grasieë

[regs|duimnael|200px|Die Drie Grasieë van [Sandro Botticelli se skildery *Primavera* in die Uffizi-galery.]]

’n **Charis** (Χάρις) in die Griekse mitologie is een van verskeie **Charites** (Χάριτες) of **Grasieë**, godinne van sjarme, skoonheid, die natuur, menslike kreatiwiteit en vrugbaarheid. Hulle was oorspronklik drie, van die jongste tot die oudste: Aglaea ("Skoonheid"), Eufrosine ("Opgewektheid") en Thalia ("Vrolikheid"). In die Romeinse mitologie is hulle bekend as die **Gratiae**.

Die Grasieë word meestal beskou as die dogters van Zeus en Eurynome, hoewel hulle soms die kinders van Dionysus en Afrodite of van Helios en Aegle genoem word. Homeros skryf dat hulle deel van Afrodite se gevolg was. Hulle word ook verbind met die onderwêreld.

## Verwysings 
: *Hierdie artikel is merendeels vertaal vanaf die Engelse Wikipedia-artikel :en:Charites*
Ekonometrie

**Ekonometrie** is die vakdissipline waar wiskundige statistiek en ekonomie mekaar ontmoet. Ekonometrie behels die gebruik van statistiese metodes om verwantskappe tussen ekonomiese veranderlikes te ondersoek. Ekonometriese tegnieke verskil van datastel tot datastel. Daar is hoofsaaklik drie soorte ekonomiese data: tydreeksdata, kruissnitdata en paneeldata. 

Die ekonometrie van tydreeksdata behels die studie van tydverwantskappe en word o.m. vir vooruitskatting gebruik. So gebruik die Buro vir Ekonomiese Ondersoek aan die Universiteit Stellenbosch 'n tydreeksmodel om kwartaallikse vooruitskattings vir die Suid-Afrikaanse ekonomie te ontwikkel. 

Die ekonometrie van kruissnitdata behels die studie van verwantskappe op 'n spesifieke tydstip oor 'n aantal waarnemings. 'n Voorbeeld van so 'n studie sou wees 'n ondersoek na die verwantskap tussen die vlak van geletterdheid en ekonomiese groei onder Afrika-lande vir 'n bepaalde jaar. Paneeldata behels die samevoeging van tydreekse en kruissnitdata.

## Verwysings
Poznań

**Poznań** of **Posen** (Pools: *Poznań*, [ˈpɔznaɲ], ; Duits *Posen*, [ˈpoːzn̩], ; Jiddisj פּױזן *Poyzn*), is 'n Wes-Poolse stad aan die Warta-rivier met 'n bevolking van 532&nbsp;048 soos op 31 Desember 2021. Die stad word onder die oudstes in Pole gereken en het as een van die vernaamste sentra van die vroeë Poolse staat tydens die heerskappy van die Piaste-dinastie gedien. Die eerste Poolse heersers is in die plaaslike Sint-Pieter-en-Paulus-katedraal ter ruste gelê.

Die historiese hoofstad van Groot-Pole (Pools *Wielkopolska*) en huidige administratiewe sentrum van die Woiwodskap Groot-Pole het tot die vyfde grootste stedelike nedersetting in die land asook 'n beduidende kulturele, wetenskaplike, onderwys- en nywerheidsentrum ontwikkel. Poznań beskik oor 'n universiteit en is die belangrikste vervoersentrum langs een van die historiese hoofroetes wat Wes- en Oos-Europa met mekaar verbind. Die stad is halfpad tussen Berlyn en Warskou en 156&nbsp;km van die Pools-Duitse grens af geleë. Naas die Internasionale Handelskou van Poznań, wat hier gereeld gehou word, het die stad ook as gasheer van die Verenigde Nasies se Konferensie oor Klimaatsverandering opgetree. Poznań was een van die gasheerstede tydens die Europese Sokkerkampioenskap 2012 wat Pole en Oekraïne saam aangebied het.

## Vervoer 
duimnael|links|Die internasionale lughawe in Poznań se stadsdeel Ławica
Poznań is een van Pole se hoofvervoersentra en langs sewe grootpaaie van nasionale en internasionale belang geleë. Verskillende padbouprojekte is gewy aan die verbetering van die stad se vervoerinfrastruktuur. So sal 'n seksie van die A2-snelweg tussen Konopa naby Warskou en Świecko saam met 'n kringpad van 13,3&nbsp;km in die suide van die stad as die hoofvervoerkorridor dien wat die Pools-Duitse grens, Poznań, Warskou en die grens met Wit-Rusland in Terespol met mekaar verbind.

Poznań se Ławica-lughawe hanteer met sy moderne passasier- en lugvragterminale internasionale en nasionale vlugte met jaarliks sowat 1,5 miljoen passasiers. Gereelde vlugte verbind Poznań onder meer met Europese metropole soos Londen, Madrid, Rome, Parys, München en Frankfurt am Main asook 'n twintigtal ander bestemmings. Ook buite Poznań geleë is die militêre lugmagbasis Krzesiny.

## Verwysings 
## Eksterne skakels 
*  
*  Amptelike webwerf
Leidende aanwyser

'n **Leidende aanwyser** is 'n ekonomiese veranderlike waarvan die draaipunte die ekonomie se draaipunte voorafgaan. Indien die aandelebeurs as 'n leidende aanwyser van ekonomiese aktiwiteit gesien word, sal die aandelebeurs gewoonlik 'n boonste draaipunt (of piek) bereik voordat ekonomiese groei 'n piek bereik (dieselfde beginsel geld vir 'n onderste draaipunt (of trog). 'n Leidende aanwyser word dus vir vooruitskatting van die sakesiklus (oftewel, die konjunktuur) gebruik. Die Suid-Afrikaanse Reserwebank stel 'n gesamentlike indeks van leidende aanwysers saam om die rigting van ekonomiese aktiwiteit te voorspel.

Finansiële veranderlikes, soos die geldvoorraad, wisselkoers en rentekoers is gewilde leidende aanwysers in die sakewêreld. Navorsing bevestig dat daar aansienlike inligting in Suid-Afrikaanse finansiële veranderlikes vervat is sover dit die toekomstige stand van die ekonomie aangaan. Dit is egter belangrik dat geen enkele finansiële veranderlike die draaipunte in die Suid-Afrikaanse sakesiklus konsekwent korrek voorspel nie en dat dit beter is om na 'n verskeidenheid van aanwysers te kyk.

## Verwysings
Vooruitskatting

**Vooruitskatting** in ekonomie behels die bepaling van die verwagte waarde van 'n ekonomiese grootheid in die toekoms. Ekonometrie word dikwels ingespan om vooruitskattings o.g.v. historiese verwantskappe te bepaal, maar daar word ook van meer eenvoudige tegnieke (insluitend leidende aanwysers) gebruik gemaak.

Vooruitskatting speel nie alleen 'n vername rol in die neem van sakebesluite nie, maar is ook belangrik vir beleidsvormers. Die Suid-Afrikaanse Reserwebank volg 'n beleid van inflasieteikening, wat vereis dat die Bank 'n akkurate vooruitskatting van toekomstige inflasiesyfers moet hê.
Rookwetgewing

duimnael|'n Internasionaal herkenbare "teenrook"-teken

Die Suid-Afrikaanse regering het sedert 1994 aansienlike **teenrookwetgewing** aangeneem. Hierdie wetgewing behels beide gesondheidswaarskuwings en rookbeperkings. In 1995 het wetgewing in werking getree wat die plaas van waarskuwings op sigaretpakkies in Suid-Afrika verpligtend maak. Tot en met 2000 het geen rookbeperkings in Suid-Afrika gegeld nie, met die uitsondering van 'n beperking op rook in vliegtuie. In Januarie 2001 het 'n wysigingswet in werking getree en aansienlike beperkings geplaas op rook in openbare plekke, insluitend restaurante.

Ekonomiese navorsing ondersteun 'n negatiewe verwantskap tussen die verbruik van sigarette en die prys van sigarette. Die regering gebruik daarom ook aksynsbelasting om rook te ontmoedig. Daar is egter nie eenstemmigheid onder navorsers omtrent die presiese impak van prysstygings op rookgedrag in Suid-Afrika nie, aangesien 'n verskeidenheid ander faktore ook rookgedrag negatief beïnvloed. Hierdie faktore sluit in verhoogde inkomste asook 'n breër bewustheid van die gesondheidsgevare wat met rook gepaard gaan.

Daar is ook 'n rookverbod in Suid-Afrika op voertuie wat minderjariges onder 12 aanboord het.

## Sien ook 
* Smoking ban in private vehicles (Engelse Wikipedia)

## Verwysings
ASGISA

Die **Accelerated and Shared Growth Initiative of South Africa** (of kort, **Asgisa**) is in 2006 deur die ANC-regering bekendgestel. Die plan is as 'n opvolger vir die Gear-program bedoel. Die wese van die program behels die aanspreek van wat die regering van pres. Thabo Mbeki as die vernaamste beperkings op vinniger ekonomiese groei gesien het. Die plan sluit in uitgebreide besteding op openbare infrastruktuur en opvoeding en die uitstryk van burokratiese probleme wat sakeondernemings se ontwikkeling striem. 

## Eksterne skakels 
*  Willose regering laat ekologiese ramp gebeur, *Beeld*, 23 November 2010. URL besoek op 3 November 2015.
Primêre Skool Odensia

**Laerskool Odensia** is 'n primêre skool in Odendaalsrus, Vrystaat, Suid-Afrika. Die skool is in De Kock-laan geleë. Dit is 'n  parallelmedium (Afrikaans / Engels) skool. Hulle leuse is "*CONDTRUAMUS – ONS BOU*".

## Eksterne skakels 
* Amptelike tuisblad
* Skool se Facebook-blad
Ansel Adams

**Ansel Easton Adams** (* 20 Februarie 1902, † 22 April 1984) was 'n Amerikaanse fotograaf en omgewingsbewaarder wat veral vir sy swart-wit fotografieë van landskapstonele in die Amerikaanse Weste, veral die Yosemite Nasionale Park, bekendheid verwerf het. Een van sy mees befaamde fotografiese werke was *Moonrise, Hernandez, New Mexico*.

Saam met Fred Archer het Adams die sogenaamde sone-stelsel (Engels *zone system*) ontwikkel, 'n metode om die regte beligting van 'n foto te bepaal en die kontras van die gedrukte foto aan te pas. Die klaarheid en diepte, wat hy sodoende bereik het, het sowel sy eie fotografiese werk asook dié van sy leerlinge gekenmerk. Adams het - ongeag hulle grootte, gewig, voorbereidingstyd en filmkoste - oorwegend gebruik gemaak van groot-formaat-kameras aangesien hulle beeldresolusie steeds bygedra het om 'n  buitengewone skerpte van sy foto's te bereik.

Saam met sy kollegas Edward Weston en Imogen Cunningham het Adams die *Group f/64* gestig. Hulle het later die fotografiese afdeling van die *Museum of Modern Art* geskep. Adams se tydlose en in visuele opsig indrukwekkende fotografiese werke word nog steeds vir kalenders, posters en boeke gebruik, en sy werk het sodoende vir 'n breë publiek maklik herkenbaar geword.

## Galery 

Lêer:Ansel Adams - National Archives 79-AA-E23 levels adj.jpg|*Close-up* van blare uit die *Glacier National Park*, Montana
Lêer:Ansel Adams - Farm workers and Mt. Williamson.jpg|Plaaswerkers in *Mazanar War Relocation Center*, met Mt. Williamson in die agtergrond
Lêer:Adams The Tetons and the Snake River.jpg|*The Tetons and the Snake River* (1942)
Lêer:Looking across lake toward mountains, "Evening, McDonald Lake, Glacier National Park," Montana., 1933 - 1942 - NARA - 519861.jpg|Die McDonald-meer, *Glacier National Park*, in die aandskemer

## Eksterne skakels
Mededingingskommissie

Die **Mededingingskommissie** is een van die drie liggame verantwoordelik vir die implementering van die Mededingingswet No 89 van 1998. Die ander twee liggame is die Mededingingstribunaal en die Mededingingsappélhof. Die Mededingingskommissie is gemoeid met die ondersoek en goedkeuring van samesmeltings en oornames asook sakepraktyke wat teen-mededingend mag wees.   

Die meeste ondersoeke behels die bepaling van die markmag van 'n firma (d.i. sy vermoë om prys basies onafhanklik van ander partye vas te stel) en hoe 'n bepaalde transaksie of praktyk markmag verhoog. Die verkryging van markmag is nie gewoonlik op sigself onwettig nie, solank die markmag nie op onreëlmatige wyse verkry word nie. 'n Voorbeeld van 'n onregmatige verhoging van markmag sou wees waar 'n firma sy bestaande markmag gebruik om ander firmas toegang tot 'n mark te ontsê om sodoende meer markmag te bekom.  

Markmag word tradisioneel gemeet deur middel van die markaandeel van die firma wat ondersoek word. Daar is egter toenemend 'n verskuiwing (in Suid-Afrika, maar veral in Europa) na 'n effek-gebaseerde benadering waar praktyke en transaksies beoordeel word o.g.v. die effek op die mark eerder as deur bloot markmag as indikator vir moontlik skadelike transaksies of praktyke te gebruik. Dit beteken dat selfs betreklik groot maatskappye transaksies met mekaar mag aangaan of sekere gedrag mag openbaar en dat dit nie noodwendig as teen-mededingend gesien sal word nie. 

In mededingingsbeleid kom die reg en die ekonomie direk met mekaar in kontak en ekonome en regslui werk gewoonlik nou saam in mededingingsake: regslui hanteer die tegniese regsaspekte van 'n saak terwyl ekonome hulle bystaan met spesialiskennis omtrent die werking van 'n betrokke mark.

## Eksterne skakels
* Amptelike webtuiste van die Mededingingskommissie
* Amptelike webtuiste van die Mededingingstribunaal
Mededingingsbeleid

Suid-Afrikaanse **mededingingsbeleid** word beliggaam in die Mededingingswet No 89 van 1998. Die wet het drie liggame tot stand gebring: die Mededingingskommissie, Mededingingstribunaal en die Mededingingsappélhof.

## Sien ook 
* Mededingingskommissie
Hoërskool D.F. Malan

: *Hierdie artikel handel oor die hoërskool in Bellville, Kaapstad. Vir die hoërskool in Crosby, Johannesburg, sien Hoërskool D.F. Malan, Crosby.*

Die **Hoërskool D.F. Malan** is 'n Afrikaanse hoërskool geleë in Bellville, Suid-Afrika. Die skool is in 1954 gestig en is na die Afrikanerpolitikus dr. Daniël François Malan, die eerste premier ná die Nasionale Party se bewindsoorname in 1948, genoem.

## Skoollied 
D.F. Malan se skoollied is deur dr. Danie Brink geskryf en Hercules Pieter van der Westhuizen het dit getoonset. Die woorde lui as volg:

## Noemenswaardige alumni 
* Neil Basson, musikant
* Corné Crous, akteur
* Emma de Goede, musikant
* Alex Fourie, musikant
* Pierre Greeff, musikant
* Werner Greeff, Springbokrugbyspeler
* Eduard Greyling, balletdanser
* John Havemann, musikant
* Hunter Kennedy, musikant
* Laudo Liebenberg, musikant
* Jakkie Louw, musikant
* Albert Maritz, akteur
* Gerrit Matthee, musikant
* Le-Roi Nel, musikant
* Loki Rothman, musikant
* Nicole Jaekel Strauss, skrywer
* Marian Tredoux, geoloog
* Dirkie Uys, musikant
* Chris Vorster, akteur
* Leigh Wakeford, akteur

## Verwysings 
## Eksterne skakels 
*
Chaos (mitologie)

**Chaos** (Grieks: Χαος, *Khaos*, "leegte") is in die Griekse mitologie die niks waaruit die eerste Griekse gode ontstaan het. Dit is ’n eindelose gat waarin alles val; nie na onder nie, want geen oriëntasie is moontlik nie, maar na alle kante toe. Uit hierdie uitgestrekte en duistere wanorde het orde ontstaan in die vorm van die Aarde. Die kinders van Chaos het saam met hul vader die berge, die see en die hemel geskep. Hulle het ook 12 Titane, 3 siklope en 3 reuse met honderd arms elk gemaak. Van die 12 Titane is Okeanos, Iapetos en Kronos die bekendste.

## Volgens Theogonie 
In *Teogonie* van Hesiodus word genoem dat die eerste bestaande objekte uit die niks van Chaos ontstaan het; sy kinders Nyx (die nag), Erebos (die duisternis), Eros (die liefde), Gaia (die aarde) en Tartaros (die onderwêreld). Volgens sommige bronne het die laaste twee gode egter onafhanklik van Chaos ontstaan.

Volgens Hesiodus het die skepping van lewe in die godewêreld op twee maniere geskied: óf deur seksuele interaksie óf deur deling. Dit is opvallend dat baie "slegte" gode, wesens en hul konsepte (dood, sarkasme, misleiding, ens.) in die Griekse mitologie gebore is op die laasgenoemde manier van voortplanting.

## Volgens Metamorfoses 
In *Metamorfoses* van Ovidius word Chaos beskryf as ’n ruwe, onverwerkte massa: leweloos, ongefatsoeneer en onaangepas. Die moderne betekenis van die woord "chaos" is dan ook "totale wanorde".

In Chaos was al die saad opgesluit wat later sou groei tot alle bestaande materie.

## Verwysings 
: *Hierdie artikel is merendeels vertaal vanaf die Nederlandse Wikipedia-artikel :nl:Chaos (Griekse mythologie)*
Sikloop

regs|duimnael|*Le Cyclope*, Odilon Redon (1840–1916).

’n **Sikloop** of **eenoog** (Grieks: κύκλωψ; "ronde-oog" van κύκλος, "sirkel", en ὤψ, "oog") is ’n figuur uit die Griekse mitologie. Siklope is woeste reuse met net een oog. Hulle woon saam op die helling van die berg Etna op Sisilië, ver weg van die beskaafde wêreld. Hulle leef van landbou en veeteelt en het baie skape. Volgens Homeros eet hulle ook kinders.

Die eerste siklope, Steropes, Brontes en Arges, was die kinders van Gaia en Uranus. Hulle was die assistente van die god van die grofsmede, Hefaistos. Hulle het vir Zeus sy weerligstraal, vir Poseidon sy drietandvurk en vir Hades sy onsigbaarheidshelm gemaak.

In die *Odussee* van Homeros kom Odusseus in een van sy omswerwinge op ’n eiland van die siklope uit. Hy word saam met twaalf van sy manne gevange geneem en in die grot van die sikloop Polifemos, ’n seun van Poseidon, aangehou. Polifemos eet elke dag twee van Odusseus se manne op. Nadat hulle hom een aand dronk gemaak en sy oog uitgesteek het, vlug Odusseus en die res van sy manne eindelik.

## Verwysings 
: *Hierdie artikel is merendeels vertaal uit die Nederlandse Wikipedia-artikel :nl:Cycloop*
Donga (Tydskrif)

**Donga** was 'n Suid-Afrikaanse veeltalige literêre tydskrif wat in breëbladkoerantformaat uitgegee is tussen 1976 en 1978. Die tydskrif is deur 'n groep jonger Afrikaanse skrywers gestig wat nou geassosieer was met die Taurus uitgewer. Donga is deur Welma Odendaal en Rosa Keet voorgestel wat ook aanvanklike meeste van die redigeerwerk behartig het. Donga was uitdruklik teen Apartheid gekant. Dit het nie-realistiese literêre vorms, Marxisme-georiënteerde style van kulturele kommentaar en nuwe opkomende skrywers ondersteun. Dit was ook gekant teen die gevestigde liberale tradisie.

Die vierde uitgawe van Donga is deur die staat verban toe besware teen die morele aard van die tydskrif gemaak is. Die jong skrywer en akademikus Mbulelo Mzamane het by die redaksie aangesluit wat gelei het tot noue bande met Medupe, die kortstondige Swart skrywersgroep wat in 1977 gevorm is. In die sesde uitgawe van Donga is die tydskrif se verbintenis met Medupe aangekondig wat die aandag van die Veligheidspolisie op Donga sou laat fokus. Odendaal is ondervra en haar huis en die Donga se drukker is deursoek. Die polisie het die sewende uitgawe by die Publikasieraad ingehandig.  Op 7 Oktober 1977 is bepaal dat die Septemberuitgawe verban moes word omdat dit "obseen", "skadelik vir rasseverhoudinge" en "opruiend" was. Die volgende uitgawe was toegewy aan Breyten Breytenbach wat op daardie stadium gevangenisstraf vir aanklagte van terrorisme uitgedien het. Toe dit aan die raad voorgelê is, is dit en alle toekomstige uitgawes van die blad verban.

Die uitgewers het gepoog om hulle projek aan die lewe te hou deur onmiddellik 'n opvolg publikasie genaamd *Inspan* uit te gee. Dit sou egter net vir twee uitgawes oorleef voor dit ook verban is.

## Verwysings
Patna

**Patna** (Hindi: पटना, *Paṭanā*, [ˈpəʈnaː], ) is die hoofstad van die Indiese deelstaat Bihar. Die stad lê aan die suidelike oewer van die Gangesrivier en met 'n bevolking van 1&nbsp;697&nbsp;976 is Patna die 14de grootste stad in die land. Patna is ook een van die oudste nedersettings ter wêreld en is sowat 2500 jaar oud.

duimnael|links|Patna in 1814
Patna was een van die Indiese gasheerstede tydens die vrouekrieketwêreldbekertoernooie in 1978 en 1997, asook die Krieketwêreldbeker 1996.

## Eksterne skakels 
*  
*   Amptelike webwerf
*
Turkse Republiek van Noord-Siprus

Die **Turkse Republiek van Noord-Siprus** (Turks: *Kuzey Kıbrıs Türk Cumhuriyeti*) of kort **Noord-Siprus** (*Kuzey Kıbrıs*) is volgens internasionale reg 'n deel van Siprus. Die *de facto* onafhanklike republiek word slegs deur Turkye as 'n onafhanklike land erken.

[duimnael|links|[Nasa-Satellietbeeld van die eiland Siprus]]
duimnael|links|Kaart van Noord-Siprus
duimnael|links|Kaart van die eiland Siprus
duimnael|links|Politieke kaart van die eiland Siprus
Die Turkse Republiek van Noord-Siprus bestaan sedert 1974 en op 15 November 1983 het Noord-Siprus sy onafhanklikheid verklaar. Die republiek is in die noordelike deel van Siprus geleë en die hoofstad is Noord-Nicosia (*Kuzey Lefkoşa*). Die Turkse Republiek van Noord-Siprus het 'n bevolking van 382&nbsp;836 in 2021 gehad en beslaan 'n oppervlakte van 3&nbsp;355&nbsp;km². Die oplossing van die Siprus-konflik is een van die voorwaardes vir die aansluiting van Turkye by die Europese Unie.

## Verwysings 
## Verdere leesstof 
*  
*  

## Eksterne skakels 
*  
*   Presidensie van die Turkse Republiek van Noord-Siprus
*  Zypern Times
Makro-ekonomie

**Makro-ekonomie** is gemoeid met die studie van ekonomiese verwantskappe op die makro-, en gewoonlik die nasionale vlak. Die vakgebied word tradisioneel verdeel in twee studierigtings: sakesiklusteorie en groeiteorie. Waar die vak vroeër in verskeie denkskole verdeel was, is sodanige skoolvorming vandag minder algemeen en is makro-ekonome veel meer op empiriese ondersoek ingestel. Empiriese navorsing impliseer dat ekonome vandag veel meer wetenskaplik met ekonomiese data omgaan – iets wat nie noodwendig deur getrouheid aan 'n bepaalde denkskool gedien word nie. Trouens, die totale versameling van kennis waaroor die meeste makro-ekonome saamstem is 'n samevoeging van insigte uit verskeie denkskole. Makro - ekomomie verwys ook na die kringloopmodel wat die inter aksie tussen die huishoudelike sektor, sakesektor, openbare sektor asook die buitelandse sektor.
Okeanos

**Okeanos** (Grieks: Ὠκεανός) was in die Griekse mitologie ’n seegod en Titaan. Hy is die verpersoonliking van die oseaan, wat deur die antieke Grieke beskou is as ’n enorme rivier wat om die plat aarde loop. Okeanos was ook in beheer van die opkoms en ondergang van die hemelliggame: Helios (die son), Selene (die maan) en die sterre.

Volgens sommige geleerdes is Okeanos eers verbind met al die sout watermassas van die aarde, dus ook die Middellandse See. Namate die Grieke se kennis uitgebrei het, is hy al hoe meer beskou as die water ver van Griekeland waarvan min bekend was. Poseidon het volgens hulle oor die Middellandse See geheers.

## Voorkoms en oorsprong 
Op Griekse uitbeeldings het Okeanos dikwels ’n gespierde bolyf en die onderlyf van ’n slang. Hy het ’n lang baard gehad met een of twee horings op sy kop.

Hy was die oudste van die Titane, die kinders van Uranus en Gaia. Hy en sy suster Tetis het saam 3&nbsp;000 kinders gehad: die Okeaniede, seenimfe wat die verpersoonliking van alle vorme van water was. Hy was ook die vader van die Potamiede (die riviergode) en die Serkope (twee aapagtige diewe).

## Mite 
In die meeste weergawes van die mite oor die Titanestryd neem Okeanos (asook Temis en sy neef Prometeus) nie deel aan die gevegte nie. Hy kies nie kant nie en neem nie deel aan die opstand teen sy pa, Uranos, nie. Daardeur het hy afgesonder geraak van sy broers en susters.

## Verwysings 
: *Hierdie artikel is merendeels vertaal vanaf die Nederlandse Wikipedia-artikel :nl:Oceanus (god)*
Oidipus

regs|duimnael|220px|Oidipus los die sfinks se raaisel op in ’n skildery deur Jean Auguste Dominique Ingres, omstreeks 1805

**Oidipus** (Grieks: Οἰδίπους; *Oidípous*, letterlik "geswolle voet") was in die Griekse mitologie die koning van Thebe. Hy het ’n voorspelling laat waar word dat hy sy pa sou doodmaak en met sy ma sou trou, en so ’n ramp sou bring oor sy stad en sy familie. Daar is verskeie weergawes van die verhaal en Sigmund Freud het dit gebruik toe hy die Oidipus-kompleks ’n naam gegee het.

## Die verhaal 
Oedipus was die seun van Laios en Jokaste, koning en koningin van Thebe. ’n Orakel het voorspel dat as Laios ’n seun sou hê, hy hom (Laios) sou doodmaak en met Jokaste sou trou. Toe Jokaste wel die lewe aan ’n seun skenk, steek Laios sy enkels aan mekaar vas en los hom in die veld, waar ’n herder hom vind. Hy beland in die paleis van Polybos, die koning van Korinthe, en sy vrou, Merope, wat hom grootmaak.

Jare later reis Oidipus na Thebe en kom ’n strydwa teë wat deur sy biologiese pa, Laios, bestuur word. Oidipus weet natuurlik nie dis sy pa nie. In ’n stryery oor wie eerste oor ’n kruising moet ry, maak Oidipus vir Laios uit selfverdediging dood, en vervul so onwetend die eerste deel van die orakel se voorspelling.

Later op sy reis kom hy ’n sfinks teë wat reisigers doodmaak tensy hulle ’n raaisel kan oplos. Die raaisel is: "Wat loop op vier bene in die oggend, twee in die middag en drie in die aand?" Oidipus antwoord toe: " ’n Mens; as kind kruip hy, as volwassene loop hy op sy twee bene en as hy oud is, gebruik hy ’n kierie."

Die sfinks is verstom, want Oidipus is die eerste mens wat die raaisel kon oplos, en sy spring na haar dood van ’n rotswand af. Uit dankbaarheid stel die mense van Thebe hom aan as hul koning en gee vir hom die onlangs gestorwe koning se weduwee, Jokaste, as vrou. (Hulle weet nie wie hul koning vermoor het nie.) So vervul Oidipus die res van die voorspelling.

Oidipus en Jokaste het vier kinders gehad: twee seuns, Polynikes en Eteokles, en twee dogters, Antigone en Ismene.

Baie jare later tref ’n pes die stad Thebe. Oidipus stuur Kreon, Jokaste se broer, na die orakel. Toe Kreon terugkeer, vertel hy vir Oidipus die moordenaar van die vorige koning moet gevind word en dan óf doodgemaak óf verban word. Eindelik vind Oidipus uit dat hy sy eie pa doodgemaak het. Jokaste pleeg selfmoord en Oidipus steek sy eie oë uit. Hy verlaat Thebe saam met sy dogter Antigone en dwaal met haar as gids in die land rond voor hy eindelik in Kolonos sterf.

## Die Oidipus-kompleks 
Sigmund Freud het die naam "Oidipus-kompleks"  gebruik om ’n toestand te beskryf waarin ’n seun onbewustelik sy ma se liefde net vir homself wil hê. Dié begeerte veroorsaak jaloesie teenoor die pa en ’n onbewustelike begeerte dat die pa moet sterf. Oidipus self het nie aan die toestand gely nie, maar Freud het blykbaar gereken dat die Grieke wat die toneelstuk gesien het, sou weet dat Oidipus wel sy pa doodgemaak en met sy ma getrou het en dat dit hulle sou help om die toestand te verstaan.

## Verwysings 
: *Hierdie artikel is merendeels vertaal vanaf die Engelse Wikipedia-artikel :en:Oedipus*
Puntland

**Puntland** (Somalies: *Buntlaand*; Arabies: أرض البنط), amptelik die **Puntlandstaat Somalië** (Somalies: *Dowlad Goboleedka Buntlaand ee Soomaaliya*; Arabies: ولاية أرض البنط الصومالية, *Wilāyat Arḍ al-Bunṭ aṣ-Ṣūmāliyyah*), is 'n selfregerende gebied in die noordooste van Somalië aan die Horing van Afrika. In teenstelling met die suidelike dele van Somalië beskik Puntland oor 'n werkende regering en 'n groot mate aan wet en orde. Puntland is in 1998 outonoom verklaar en 'n owerheid is volgens die model van Somaliland gestig. Puntland maak aanspraak op die gebiede Sanaag, Sool en Togdheer.

Garoowe is die hoofstad en Boosaaso is die grootste stad. Puntland beslaan 'n oppervlakte van 212&nbsp;510&nbsp;km² en het in 2016 'n bevolking van 4&nbsp;334&nbsp;633 gehad.

## Geskiedenis 
Die naam van die gebied is afgelei van die land Poent wat in reisberigte uit antieke Egipte genoem word en wat êrens in die Horing van Afrika sou gewees het.

Ná die uitbreek van die Somaliese burgeroorlog in 1991 is in 1998 'n plaaslike grondwetlike konferensie in Garoowe gehou oor 'n tydperk van drie maande. Bygewoon deur die politieke elite, tradisionele godsdiensleiers (Issims), lede van die sakegemeenskap, intellektuele en ander verteenwoordigers van die burgerlike samelewing is die konferensie gehou met die doel om dienste aan die bevolking te lewer, sekuriteit te bied, handel te vergemaklik en interaksie met binnelandse en internasionale vennote te verseker. Die uitkoms was die stigting van die outonome Puntlandstaat Somalië. Abdullahi Yusuf Ahmed het as die stigtingspresident van die nuwe staat gedien.

Vervolgens beskou Puntland homself sedert 23 Julie 1998 as 'n outonome staat in Somalië. In teenstelling met Somaliland het Puntland nie na internasionale erkenning gestreef nie, pleks daarvan het die gebied gestreef na 'n federale Somalië. *De facto* funksioneer Puntland egter as 'n onafhanklike land, deels omdat daar nog nie 'n effektiewe sentrale gesag in die totale *de jure*-gebied van Somalië is nie. In April 2024 het Puntland aangekondig dat dit as 'n funksioneel onafhanklike staat sal funksioneer te midde van 'n dispuut oor Somaliese grondwetlike veranderinge.

## Demografie en godsdiens 
In 2015 word die bevolking van Puntland geskat op 4,2 miljoen inwoners, waarvan 65% nomades is. Die streek word hoofsaaklik bewoon deur Somaliërs, met die Darod wat veral goed verteenwoordig is. Daar is ook 'n aantal Mehri.

Die bevolkingsgroeikoers van Puntland is taamlik hoog as gevolg van 'n toestroming van mense uit die suide van Somalië en uit die naburige Noordoos-Afrikaanse lande. Tans woon 30% van die inwoners van die streek in die vinnig groeiende dorpe Boosaaso, Gardo, Galdogob, Garowe en Galkayo. Ongeveer 70% van die bevolking is ook jonger as 30.

Die bevolkingsdigtheid in Puntland word geskat op ongeveer 18 persone per km².

Soos met die res van Somalië is Islam die belangrikste godsdiens van die Puntland-streek en byna al die inwoners is Moslems.

## Verwysings 
## Eksterne skakels 
*  Puntland se amptelike webwerf
Nyx

**Nyx**, soms ook **Nuuks**, is in die Griekse mitologie die oergodin van die nag. Sy was deel van die skepping van die aarde en was die moeder van ’n paar verpersoonlikende gode soos Hipnos (slaap) en Tanatos (die dood). Sy kom selde in die mites voor, maar was duidelik baie magtig en beeldskoon.

## Rol in mites 
### Hesiodos 
In Hesiodos se *Teogonia* is Nyx gebore uit Chaos; sy het baie kinders en hul name is veelseggend. Saam met Erebos, die god van skadu's en donkerte, verwek sy onder andere Eter (atmosfeer) en Hemera (dag). Later, op haar eie, verwek sy Momus (blaam), Ponos (werk), Moros (noodlot), Tanatos (die dood), Hipnos (slaap), Charon (aan die stuur van die veerboot na Hades), die Oneiroi (drome), die Hesperiede, die Keres en die skikgodinne, Nemesis (vergelding), Apate (misleiding), Filotes (vriendskap), Geras (ouderdom) en Eris (onmin).

In sy beskrywing van Tartaros sê Hesiodos dat Hemera (dag), Nyx se dogter, Tartaros verlaat het nes Nyx dit binnegegaan het; wanneer Hemera teruggekeer het, is Nyx daar weg (dus die wisselwerking tussen dag en nag).

### Homeros 
In Boek 14 van Homeros se *Ilias* is daar ’n aanhaling van Hipnos, die god van slaap, waarin hy Hera herinner aan ’n guns wat hy haar bewys het toe hy Zeus aan die slaap laat raak het. Hy het dit voorheen ook al gedoen en Hera só in staat gestel om groot ongeluk oor Herakles te bring. Zeus was woedend en sou Hipnos in die see gewerp het, maar dié het na sy ma, Nyx, gevlug. Zeus was bang vir haar en het sy woede beteuel – en so het Hipnos Zeus se wraak vrygespring. Wanneer hy daarna met Zeus te doen gekry het, het hy telkens na sy ma gevlug.

## Kinders van Nyx 
* By Erebos
** Eros
** Eter
** Charon
** Hemera
** Styx (soms ook genoem die dogter van Okeanos en Tetis).
** Epifron

* Deur maagdelike voortplanting
** Apate
** Keres
** Momos
** Moros
** Oizus
** Oneiroi
** Filotes
** Tanatos
** Eris
** Geras
** Hipnos
** Nemesis
** Hesperides
** Fanes

* By Uranos
** Lussa

* By Kerberos
** Die helhonde

## Verwysings 
: *Hierdie artikel is merendeels vertaal uit die Engelse Wikipedia-artikel :en:Nyx*

## Eksterne skakels 
* Goeie beskrywing van Nyx
Griekse oergode

duimnael|regs|180 px|Godin Gaia, die aarde.

Die **Griekse oergode** is in die Griekse mitologie die gode wat die basis gevorm het vir die wêreld soos die Grieke dit geken het. Die antieke Grieke het verskillende idees oor die ontstaan van die wêreld gehad.

* Volgens Hesiodus was Chaos die begin van die godewêreld. Uit Chaos het Gaia, Hemera, Nyx, Tartarus, Uranus, Hades, Chronos, Eros, Erebos en uiteindelik Aither ontstaan.
** **Chaos** is die oermassa waaruit al die ander voortgekom het
** **Chronos** is die koning van die gode
** **Gaia** is die aarde
** **Hemera** is die dag
** **Nyx** is die nag
** **Tartarus** is die onderwêreld
** **Uranus** is die hemel
** **Hades** is ook die onderwêreld
** **Eros** is die liefde
** **Erebos** is die duisternis
** **Aither** is die atmosfeer
* Homeros het gemeen Okeanos en Tetis was die ouers van al die gode.
* In die werke van Orpheus was Nyx die begin van alles.
* Volgens die liriese digter Alcman was die waternimf Tetis die begin van die wêreld. Sy het daarna *poros* (πόρος, pad), *tekmor* (τέκμωρ, teken) en *skotos* (σκότος, duisternis) geskep.
* Empedokles het gemeen Afrodite en Ares het aan die begin van die skepping gestaan: hulle het die heelal geskep uit die vier elemente, met behulp van liefde en stryd.

## Verwysings 
: *Hierdie artikel is merendeels vertaal vanaf die Nederlandse Wikipedia-artikel :nl:Griekse oergoden*
Artemis

**Artemis** (Grieks: Ἄρτεμις) was een van die gode in die Griekse mitologie wat die wydste aanbid is. Sy was een van die twaalf Olimpiese gode: die dogter van Zeus en Leto en die suster van Apollo.

Sy was die godin van die jag, woude en heuwels, die maan, geboorte, maagdelikheid en vrugbaarheid, en word dikwels in die kuns uitgebeeld as ’n jagter met ’n pyl en boog. Die hert en sipres was vir haar heilig. In latere mites het sy selfs die antieke rol van Eileitia oorgeneem en gehelp met geboortes.

Artemis is later verbind met Selene, ’n Titaan wat ’n Griekse maangodin was en soms uitgebeeld is met ’n halfmaan bo haar kop. Haar eweknie in die Romeinse mitologie was Diana.

## Mite 
### Geboorte 
[duimnael|links|upright| *Artemis en Apollo*, terracotta, [Myrina, omstreeks. 25 v.C.]]
Teenstrydige weergawes van die geboorte van Artemis en haar tweelingbroer, Apollo, kom in die Griekse mitologie voor.
Volgens een weergawe het Zeus se jaloerse vrou, Hera, Leto verbied om te kraam nadat Zeus haar swanger gemaak het. Die eiland Delos het Leto egter toestemming gegee om haar kinders daar te kry.

Die mites verskil ook oor of sy of Apollo die oudste was. In die meeste verhale word Artemis eerste gebore en word dan haar ma se vroedvrou met die geboorte van Apollo.

### Kinderlewe 
In ’n gedig deur Callimachus vra Artemis vir Zeus om ses wense vir haar te vervul: om vir ewig ’n maagd te bly en nooit te trou nie, sy vra honde, takbokke om haar strydwa te trek en nimfe om saam met haar te jag — 60 van die rivier en 20 van die see – en laastens ’n silwerboog soos Apollo s’n. Hy vervul haar ses wense.

Al Artemis se gesellinne het maagde gebly en Artemis het jaloers gewaak oor haar eie maagdelikheid.

## In ander mites 
[duimnael|150px|*Die dood van Adonis*, deur Giuseppe Mazzuoli, 1709 ([Hermitage).]]
* Terwyl Artemis bad, kom die Thebaanse prins en jagter Kitairon op haar af. Hy kruip tussen die bosse weg en loer haar af. Toe Artemis hom ontdek, is sy so kwaad dat sy hom in ’n bok verander wat deur sy eie jaghonde geëet word.

* In sommige weergawes van die mite oor Adonis (’n latere toevoeging tot die Griekse mitologie tydens die Hellenistiese periode) stuur Artemis ’n wildebeer om Adonis dood te maak omdat hy gespog het dat hy ’n beter jagter as sy is.

* Orion was ’n medejagter van Artemis. In sommige weergawes word hy deur Artemis doodgemaak, in ander deur ’n skerpioen wat deur Gaia gestuur is. Soms probeer Orion een van haar volgelinge verlei en maak sy hom dood. Soms is dit Apollo wat die skerpioen stuur omdat Artemis verlief is op Orion en hy haar maagdelikheid wil beskerm.

## Verwysings 
: *Hierdie artikel is merendeels vertaal vanaf die Engelse Wikipedia-artikel :en:Artemis*

* Burkert, Walter, 1985. *Greek Religion* (Cambridge:Harvard University Press)
* Graves, Robert, 1960. *The Greek Myths* (Penguin)
* Kerenyi, Karl, 1951. *The Gods of the Greeks*

## Eksterne skakels 
* Artemis in klassieke letterkunde.
* A Dictionary of Greek and Roman Antiquities (1890) (red. G. E. Marindin, William Smith, LLD, William Wayte)
Eter (mitologie)

**Eter** (Grieks: Αἰθήρ) was in die Griekse mitologie die seun van die heel eerste god, Chaos, die leemte waaruit die heelal ontstaan het. In Hesiodos se *Teogonie* was hy egter die seun van Erebos en Nyx.

Eter is die verpersoonliking van die lug, ruimte en hemel. Hy het verskeie kinders gehad, onder andere Ergia, ’n godin van traagheid en luiheid by Gaia. Nes Tartaros en Erebos het hy wel altare gehad, maar geen tempels of kultus nie.

## Verwysings 
: ''Hierdie artikel is merendeels vertaal vanaf die Engelse Wikipedia-artikel :en:Aether (mythology)

## Eksterne skakels 
* Eter in mitologie
Chronos

duimnael|150 px|regs|Chronos aan die slaap op ene Georg Wolff se graf.

**Chronos** (Grieks: Χρόνος) was in die Griekse mitologie die verpersoonliking van tyd. Hy is beskou as ’n onstoflike god met ’n slangagtige vorm en drie koppe – dié van ’n man, ’n bul en ’n leeu. Hy en sy vrou, die slang Ananke (Onvermybaarheid), het om die oorspronklike wêreldeier geseil en dit verskeur om die geordende heelal van die aarde, see en lug te vorm.

Chronos word gewoonlik uitgebeeld as ’n wyse ou man met ’n lang, grys baard, soos Vader Tyd. Hy moet nie met die Titaan Kronos verwar word nie.

## Verwysings 
: *Hierdie artikel is merendeels vertaal vanaf die Engelse Wikipedia-artikel :en:Chronos*
Titaan (mitologie)

), Giorgio Vasari.]]
Die **Titane** (Grieks: Τιτάν, enkelvoud; Τιτᾶνες, meervoud) in die Griekse mitologie het ontstaan uit die oergode wat uit Chaos voortgekom het met die skepping van die Aarde. Een van die Titane, Kronos, het sy pa, Uranos, die koning van die oergode, ontman en sy bewind oorgeneem en so die nuwe koning van die gode geword. 

Sy bewind was bekend as die Goue Era, want die mense van daardie tyd het geen behoefte aan wette en reëls gehad nie; alles wat almal gedoen het, was reg en daar was geen immoraliteit nie. Die ander elf Titane was Kronos se suster en vrou Rea, asook Huperion, Iapetos, Koios, Krios, Mnemosune, Okeanos, Foibe, Tetis, Teia en Temis. 

Verskeie Titane het kinders gehad wat ook as Titane bekend staan. Hierdie tweede geslag sluit die kinders in van Huperion (Helios, Eos en Selene), die dogters van Koios (Leto en Asteria) en die seuns van Iapetos (Prometeus, Epimeteus, Atlas en Menoitios). 

Kronos se bewind is eindelik omvergewerp deur sy seun Zeus in die Titanestryd, waarna die Olimpiese gode die belangrikste gode geword het en Zeus hul nuwe koning. Die meeste van die verslane Titane is na die donkerste deel van die onderwêreld, Tartaros, gestuur.
Hemera

**Hemera** (Grieks: Ἡμέρα) was in die Griekse mitologie een van die eerste of oergode. Sy was die verpersoonliking van die dag en volgens Hesiodus die dogter van Erebos en Nyx (Nag). Hyginus sê egter in sy voorwoord tot die *Fabulae* dat Chaos haar vader/moeder was en Nyx haar suster.

Sy was die vroulike eweknie van haar broer en man, Eter (Lug), maar nie een van hulle kom dikwels voor in mites of kultusse nie. Volgens Hyginus is haar kinders Uranos, Gaia en Talassa, terwyl Hesiodus net Talassa noem. Volgens die *Teogonie* verlaat Hemera Tartaros net wanneer Nyx dit binnegaan, en omgekeerd (as simbool van die wisselwerking tussen dag en nag).

## Verwysings 
: *Hierdie artikel is merendeels vertaal vanaf die Engelse Wikipedia-artikel :en:Hemera*

## Eksterne skakels 
* Hemera in klassieke letterkunde
Erebos

**Erebos** (Grieks: Ἔρεβος; "diep skadu of donkerte") was in die Griekse mitologie die seun van die heel eerste god, Chaos, die leegte waaruit die heelal ontstaan het. Hy was die verpersoonliking van die duisternis en skaduwee. Hy word dikwels beskou as deel van die onderwêreld en daarom word sy naam ook genoem saam met dié van Tartaros en Hades. 

## Mite 
Volgens Hesiodus se *Teogonie* is Erebos sonder geslagsgemeenskap uit Chaos gebore, nes Nyx, Eros, Tartaros en Gaia.

Hy en sy suster Nyx het saam die volgende kinders gehad: Hemera (Dag), Eter (Lug), Ker (die Dood), Oneiroi (Drome), Hipnos (Slaap), sy tweelingbroer Tanatos (die Dood), Momus (Satire), Geras (god van ouderdom), Nemesis (Wraak) en die bootsman Charon. Volgens sommige mites is hy en Nyx ook die ouers van die skikgodinne.

## As ’n mitologiese plek 
Erebos is later uitgebeeld as ’n streek van Hades, die onderwêreld. Mense moes ná hul dood eers hierdeur reis en Charon het hulle dan oor die rivier Styx geneem, waarna hulle die land van die afgestorwenes betree het.

## Verwysings 
:*Hierdie artikel is merendeels vertaal uit die Engelse Wikipedia-artikel :en:Erebus*

## Bronne 
* 
* 
* 
* 
*
Gaia (mitologie)

**Gaia** (Grieks: Γαῖα; "grond" of "aarde") was in die Griekse mitologie die dogter van die heel eerste god, Chaos, die leemte waaruit die heelal ontstaan het. Sy was die verpersoonliking van die aarde. Haar eweknie in Romeinse mitologie is Terra Mater of Tellus.

## Mite 
In Hesiodus se *Teogonie* (116ff) word vertel hoe Gaia heel eerste uit Chaos ontstaan het. Sy het Uranos, die lug en die sterre, uit haar eie voortgebring, asook die heuwels en die see Pontos. Daarna het sy en haar seun Uranos saam Okeanos, Koios, Krios, Huperion, Iapetos, Teia, Rea, Temis, Mnemosune, Foibe en Tetis gehad. Sy het ook die lewe geskenk aan Kronos, die jongste en "verskriklikste van haar kinders", en hy het sy pa gehaat.

Hesiodus noem ook Gaia en Uranos se ander kinders: eers die reusagtige eenoogsiklope, toe die drie verskriklike honderdhandige reuse, elk met vyftig koppe. Uranos het dié jongste kinders in Tartaros versteek sodat hulle nie die lig sou sien nie, en hy was baie in sy skik met dié wrede daad. Gaia was hartseer en maak toe ’n sekel, roep haar ander seuns en vra hulle om hul pa te ontman. Net Kronos was dapper genoeg om dit te doen. Uit die semen of bloed wat op Gaia gespat het, het nog kinders ontstaan: die sterk Eriniërs, die Gigante en die boomnimfe die Meliae.

Uit Uranos se genitalieë wat in die see gegooi is, het Afrodite te voorskyn gekom. Daarna het Gaia Echidna en Tufon by Tartaros gehad. Sy het ook vyf seegode by Pontos gehad en die godin van luiheid, Ergia, by Eter.

## In die kuns 
In die klassieke kuns word Gaia op twee maniere uitgebeeld. Op Atheense kruike is sy ’n stewige vrou wat halfpad uit die aarde verrys. in latere mosaïekwerk is sy op die aarde neergevlei en omring deur ’n klomp Karpi, kindgode van die vrugte van die aarde.

## Verwysings 
: *Hierdie artikel is merendeels vertaal vanaf die Engelse Wikipedia-artikel :en:Gaia (mythology)*

## Eksterne skakels 
* Gaia in klassieke letterkunde en kuns
Ares

**Ares** (Grieks: Άρης) is in die Griekse mitologie ’n seun van Zeus en Hera. Hy is een van die twaalf Olimpiese gode wat op die berg Olimpus gewoon het. Hoewel hy bekend is as die god van oorlog, word hy eerder verbind met onvoorspelbare geweld.

## Etimologie 
Ares is die god van oorlog. Die etimologie van sy naam word tradisioneel verbind met die Griekse woord *ἀρή* (*are*): "verderf, vloek, ruïne, verwensing". Daar kan dalk ook ’n verband wees met die naam van die Romeinse god Mars via die Proto-Indo-Europese *M̥rēs*; vergelyk die Antieke Griekse woord *μάρναμαι* (*marnamai*), "om te veg, om oorlog te maak", of Hindi *marna*, "om dood te maak".

## Identiteit en karakter 
Ares is onder die Hellene die meeste wantrou. Hoewel sy halfsuster Atena ook ’n oorloggod was, was haar terrein eerder strategiese oorlogvoering, terwyl Ares verbind is met onvoorspelbare geweld. Atena en Ares was vyande. Hy is ver weg gebore, tussen die oorloglustige en barbaarse mense van Thrasië, waarheen hy teruggekeer het nadat sy verhouding met Afrodite aan die lig gekom het.

## Simbole 
Ares ry ’n vierperdewa – ’n strydwa wat deur vier onsterflike, vuurspuwende hingste met goue tome (*Ilias* v.352) getrek word. Hy kan tussen die gode uitgeken word aan sy bronswapenrusting; in gevegte hou hy ’n spies vas. Sy heilige voëls is die houtkapper, die ooruil en, veral in die suide, die aasvoël. In Sparta is die chtoniese nagtelike offerandes van ’n hond aan Enialios opgeneem in die kultus van Ares. ’n Offerande kan aan hom gebring word op die vooraand van ’n geveg om sy guns te wen.

In die *Ilias* (v.890ff) maak Ares oorlog en toe hy gewond word, keer hy terug na Zeus, wat hom gesond maak, maar met kwaai woorde. Daarna gaan Ares reguit terug om te gaan veg met ’n skild in die hand.

## Minnaresse en kinders 
’n Seun van Ares, Kuknos (Κύκνος) van Masedonië, word genoem wat so moorddadig was dat hy ’n tempel probeer bou het met die kopbene en beendere van reisigers. Herakles het dié monster doodgemaak en hom so die wraak van Ares op die hals gehaal, maar hy is deur Herakles verwond.

Ares was ook die minnaar van die godin Afrodite. Uit hul verhouding is die minder belangrike gode Eros, Anteros, Fobos, Deimos, Harmonia en Adrestia gebore. Terwyl Eros en Anteros meer by hul ma betrokke was, het Adrestia graag haar pa nagedoen en hom dikwels vergesel oorlog toe.

Ares het Poseidon eenkeer kwaad gemaak deur sy seun Halirrotios dood te maak nadat hy ’n ander dogter van die god van oorlog, Alkippe, beledig het. Poseidon het Ares voor ’n regbank van die Olimpiese gode gedaag wat op ’n heuwel in Athene gehou is. Ares is onskuldig bevind en hierdie voorval het volgens oorlewering aanleiding gegee tot die naam Areopagos (of Heuwel van Ares), wat later beroemd geword het as ’n geregshof.

## Verwysings 
: *Hierdie artikel is merendeels vertaal vanaf die Engelse Wikipedia-artikel*

## Eksterne skakels 
* Theoi Project, Ares inligting uit klassieke letterkunde
* ’n Opsomming
Ganumedes (dubbelsinnig)

Die naam **Ganumedes** kan verwys na:

*Ganumedes, 'n halfgod uit die Griekse mitologie.
*Ganumedes, ’n maan van die planeet Jupiter.
Gaia (dubbelsinnig)

Die term **Gaia** kan onder andere verwys na:
* Gaia (mitologie), ’n oergod in die Griekse mitologie
* Gaia (ruimtesending), ’n Europese ruimtesending wat beplan word vir 2012
* Gaia (filosofie), ’n konsep dat lewende organismes hul omgewing sal verbeter
* Gaia, ’n gees in die rolprent *Final Fantasy: The Spirits Within*
* Gaia, die gees van die aarde in die TV-reeks *Captain Planet and the Planeteers*
* Gaia (Marvel Comics), ’n karakter in Marvel Comics
* *Gaia*, ’n musiekalbum van Mägo de Oz
* *Gaia*, ’n Olivia Newton-John-album
* Gaia (Havana), ’n kunssentrum in Havana, Kuba
Titaan (dubbelsinnig)

Die term **Titaan** kan onder andere verwys na:

*Titaan (element), ’n chemiese element.
*Titaan (mitologie), ’n soort god in die Griekse mitologie.
*Titaan (maan), ’n maan van die planeet Saturnus.
*Die Titane, ’n krieketspan wat voorheen as die Noord-Transvaalse krieketspan bekend was.